ร้านนี้เป็นร้านที่ประทับใจจนต้องกลับมาเป็นครั้งที่ 2 เพราะนอกจากบรรยากาศจะดีมากแล้ว อาหารยังอร่อยด้วย แม้แขกต่างชาติจะมาก แต่ยังคงรสชาติอาหารไทยไว้ได้ดี 

ร้านนี้อยู่ใน ซอยอรุณอัมรินทร์ 18 หรือซอยวัดระฆังซึ่งแคบมาก ที่จอดรถหน้าร้านจอดได้ซัก 3-4 คัน แต่ยังมีที่จอดรถเพิ่มเติมของอพาร์ทเมนท์ด้านข้างที่เป็นของเจ้าของเดียวกัน ซึ่งให้บริการแขกที่มาทานด้วย

เพื่อความสะดวก แขกบางส่วนอาจจอดรถใกล้ท่าเรืออื่นๆในบริเวณใกล้เคียงร้าน เช่นท่า มหาราช ท่าเตียน ฯลฯ แล้วเรียกทางร้านซึ่งมีเรือส่วนตัวไปรับ ก็จะได้ชมทิวทัศน์แม่น้ำเจ้าพระยาก่อนมาถึงที่ร้านด้วย

ตัวร้านตกแต่งเป็นศาลาแบบไทย มีระเบียงติดริมน้ำ นอกจากโซนนี้ก็ยังมีโซนห้องแอร์ซึ่งตกแต่งสวยดี แต่บรรยากาศด้านนอกจะดีกว่า แขกส่วนใหญ่เลยเลือกที่จะทานด้านนอกกัน

ส่วนตัวแล้วเคยมาช่วงใกล้ๆปีใหม่ (ปลายปีหรือต้นปี) ซึ่งอากาศเย็นสบาย นั่งโต๊ะติดริมน้ำบรรยากาศสุดยอดไปเลยค่ะ มีพระบรมมหาราชวัง พระปรางค์วัดอรุณ และสะพานพระราม 8 เป็น background ซึ่งสวยงามมากๆในยามค่ำคืน ใครจะมาแนะนำให้นั่งโต๊ะติดริมน้ำซึ่งควรโทรมาจองล่วงหน้า

มาดูรสชาติอาหารกันบ้างดีกว่าค่ะว่าเป็นยังไง
- ยำส้มโอทะเล (250 บาท) รสชาติน้ำยำเข้มข้นมาก ใส่ส้มโอ มะพร้าวคั่ว กุ้งและปลาหมึก ทานกันเพลินๆดีค่ะ จานนี้เป็นเมนูแนะนำของทางร้าน
- เป็ดกรอบสุภัทรา (390 บาท) เป็นเป็ดครึ่งตัวทอดกรอบ เสิร์ฟพร้อมกับข้าวเกรียบกุ้ง และซ๊อสหวานหรือน้ำจิ้มไก่ห่อใบเตยนั่นเอง หนังกรอบอร่อยมาก จานนี้เป็นเมนูแนะนำของทางร้านเหมือนกัน มา 2 ครั้งสั่งทั้ง 2 ครั้งเลยค่ะ
- น้ำพริกกุ้งสด (250 บาท) ครั้งนี้เพิ่งเคยสั่งค่ะ น้ำพริก ออกเหลวๆ ทานแรกๆรสชาติออกละมุนแบบผู้ดีเล็กน้อย แต่ทานไปเรื่อยนี่เผ็ดมาก เมนูนี้ถือว่าดี แต่ชอบสองเมนูแรกมากกว่า

ราคาอาหารยังไม่รวม service charge 10% แต่รวม VAT แล้ว อาหารที่นี่จัดว่าราคาค่อนข้างสูงตามบรรยากาศ แต่โดยรวมถือว่ารับได้ คุ้มค่ากับสิ่งที่ได้รับ เหมาะกับการรับรองแขกต่างชาติ โอกาสพิเศษกับคู่รัก หรือโอกาสพิเศษต่างๆ